Alla oleva on muokattava pohjateksti paikallisten sopimusneuvottelujen tueksi

**-----------------------------------------------------------------------------------------------------------------------**

**XX kunnan opetuksen ja varhaiskasvatuksen järjestäjän sekä XX seurakunnan yhteistyösopimus (A-osa)**

1. **Sopijaosapuolet**

Tämän yhteistyösopimuksen osapuolet ovat XX kunta, opetuksen ja varhaiskasvatuksen järjestäjänä (jäljempänä ”sivistystoimi”) ja XX seurakunta (jäljempänä ”seurakunta”).

1. **Sopimuksen tarkoitus**

Tällä sopimuksella sovitaan sellaisesta yhteistyöstä, jonka tarkoituksena on edistää pitkäjänteisesti arvo- ja eettistä kasvatusta varhaiskasvatuksessa, esi- ja perusopetuksessa sekä lukiokoulutuksessa. Tämän sopimuksen liitteinä olevissa toimintasuunnitelmissa (sopimuksen B-osat) on kuvattu kunnan ja seurakunnan välisen yhteistyön muodot ja käytännöt varhaiskasvatuksen, perusopetuksen ja lukiokoulutuksen osalta. Toimipaikkakohtainen yhteistyö kirjataan koulujen ja päiväkotien lukuvuosi- ja toimintasuunnitelmiin.

1. **Yhteyshenkilöt**

Tämän sopimuksen yhteyshenkilöinä toimivat allekirjoittaneet XX kunnan sivistystoimenjohtaja ja XX seurakunnan kirkkoherra.

Toimintasuunnitelmien yhteyshenkilöinä toimivat sivistystoimen osalta opetuspäällikkö ja varhaiskasvatuspäällikkö sekä seurakunnan osalta johtava lapsityön ohjaaja sekä kouluyhteistyöstä vastaava pappi. Yhdyshenkilöinä kouluissa toimivat rehtorit ja päiväkodeissa päiväkotien johtajat.

1. **Yhteistyön tavoitteet**

Yhteistyötä toteutetaan sopijaosapuolten strategioita noudattaen yhdessä sovitun toimintasopimuksen mukaisesti. Seurakunnan tekemän työn tavoitteena on yhdessä sivistystoimen kanssa edistää ja kehittää sellaisia toimintatapoja, jotka tukevat lasten ja nuorten sekä henkilökunnan hyvinvointia, vahvistavat yhteisöllisyyttä sekä tukevat koulun uskonnonopetusta ja esiopetuksen sekä varhaiskasvatuksen katsomuskasvatusta paikallisen opetus-, esiopetus- ja varhaiskasvatussuunnitelman mukaisesti.

1. **Yhteistyötä ohjaavat lait ja ohjeet sekä suunnitelmat**

Yhteistyötä ohjaavat Suomen perustuslain (731/1999) 11§, uskonnonvapauslaki (453/2003), perusopetuslaki (628/1998), lukiolaki (629/1998), varhaiskasvatuslaki (453/1973), Opetushallituksen 16.9.2014 antamat ohjeet koskien uskonnon ja elämänkatsomustiedon opetusta ja uskonnollisten tilaisuuksien järjestämistä esi- ja perusopetuksessa (Dno 3/012/2014) ja lukioissa (Dno 4/012/2014) sekä Suomen evankelis-luterilaisen kirkon kasvatuksen linjaus 2015. Yhteistyötä ohjaavat myös esiopetuksen ja perusopetuksen voimassa olevat valtakunnalliset perusteet, lukion opetussuunnitelman perusteet, kuntakohtaiset esi- ja perusopetuksen sekä lukiokoulutuksen opetussuunnitelmat, varhaiskasvatussuunnitelma sekä lasten ja nuorten hyvinvointisuunnitelma.  
  
Seurakunta tekee yhteistyötään moniammatillisesti erillisen toimintasopimuksen mukaisesti ekumeenisella ja uskontodialogisella työotteella. Sivistystoimi ja seurakunta hyödyntävät toistensa asiantuntijuutta ja ammatillista osaamista opetus-, kasvatus- ja kehittämistyössään.

1. **Osapuolten vastuut ja velvoitteet**

Seurakunta vastaa työntekijöidensä ammattitaidosta ja työn laadusta sekä työnantajavelvoitteista. Päiväkodit, koulut ja oppilaitokset huolehtivat tavoitteidensa ja toimintakulttuurinsa mukaisesta seurakunnan työntekijöiden perehdyttämisestä. Osaamisen tukemista ja kehittämistä järjestetään myös yhteistyössä. Seurakunnan nimeämien työntekijöiden tekemä työ on maksutonta. Tarvittaessa voidaan sopia erillisten projektien ja hankkeiden toteuttamisesta ja niihin liittyvien mahdollisten kustannusten jakamisesta sivistystoimen ja seurakunnan kesken.

1. **Sopimuksen voimassaolo ja irtisanominen**

Tämä sopimus tulee voimaan, kun sopijapuolet ovat sen allekirjoittaneet ja on voimassa toistaiseksi kuuden kuukauden irtisanomisajalla. Sopijapuolet voivat yhdessä irtisanoa sopimuksen päättymään välittömästi tai kuutta kuukautta lyhemmällä irtisanomisajalla.

Kaikki lisäykset tai muutokset tähän sopimukseen on sovittava kirjallisesti ja sopijapuolten on hyväksyttävä ne, jotta ne ovat päteviä.

1. **Liitteet**

Tämän yhteistyösopimuksen liitteinä olevissa toimintasuunnitelmissa (sopimuksen B-osat) on kuvattu tällä sopimuksella sovitut sivistystoimen ja seurakunnan välisen yhteistyön muodot ja käytännöt varhaiskasvatuksen, perusopetuksen ja lukiokoulutuksen osalta.

1. **Allekirjoitukset**

Tästä sopimuksesta on laadittu kaksi yhtäpitävää kappaletta, yksi kummallekin osapuolelle.

(Päiväys ja sopijaosapuolten ylimmän johdon allekirjoitukset)